b'\n_START_ARTICLE_\n\xc4\x8cernobilska nesre\xc4\x8da\n_START_PARAGRAPH_\n\xc4\x8cernobilska nesre\xc4\x8da se je zgodila 26. aprila 1986 v jedrski elektrarni \xc4\x8cernobil pri Pripjatu v Ukrajini (takrat del Sovjetske zveze) ob eksploziji jedrskega reaktorja. Ta nesre\xc4\x8da je najhuj\xc5\xa1a nesre\xc4\x8da v zgodovini jedrske energije. Zaradi odsotnosti za\xc5\xa1\xc4\x8ditne reaktorske zgradbe so se radioaktivni delci raz\xc5\xa1irili preko zahodne Sovjetske zveze, vzhodne Evrope, Skandinavije, Velike Britanije in vzhodnih ZDA. Velika obmo\xc4\x8dja Ukrajine, Belorusije in Rusije so bila kontaminirana, kar je povzro\xc4\x8dilo evakuacijo in preselitev pribli\xc5\xbeno 300.000 ljudi. Pribli\xc5\xbeno 60\xc2\xa0% radioaktivnega prahu se je odlo\xc5\xbeilo v Belorusiji._NEWLINE_Nesre\xc4\x8da je spro\xc5\xbeila bojazni o varnosti sovjetske jedrske energetike ter za vrsto let upo\xc4\x8dasnila njeno \xc5\xa1irjenje, s tem pa prisilila sovjetsko vlado, da je postala manj skrivnostna. Sedaj samostojne dr\xc5\xbeave Rusija, Ukrajina in Belorusija so bile obremenjene z velikimi in nara\xc5\xa1\xc4\x8dajo\xc4\x8dimi stro\xc5\xa1ki dekontaminacije ter zdravstvene oskrbe zaradi \xc4\x8dernobilske nesre\xc4\x8de. Zaradi prikrivanja podatkov takratnih sovjetskih oblasti je zelo te\xc5\xbeko natan\xc4\x8dno oceniti \xc5\xa1tevilo \xc5\xbertev zaradi dogodkov v \xc4\x8cernobilu. Seznami so le delni, saj so sovjetske oblasti kasneje prepovedale zdravnikom navajati \xc2\xbbsevanje\xc2\xab\xc2\xa0kot vzrok smrti na mrli\xc5\xa1kih listih. Vendar pa se ve\xc4\x8dina pri\xc4\x8dakovanih smrti sploh \xc5\xa1e ni dogodila, predvsem pri rakavih obolenjih, zato jih bo te\xc5\xbeko pripisati tej nesre\xc4\x8di. Poro\xc4\x8dilo Zdru\xc5\xbeenih narodov iz leta 2005 navaja 56 neposrednih smrti: 47 delavcev ob nesre\xc4\x8di in 9 otrok z rakom \xc5\xa1\xc4\x8ditnice, ocenjeno pa je, da naj bi umrlo do 9000 ljudi zaradi dolgotrajnih bolezni, povezanih z nesre\xc4\x8do ._NEWLINE_To poro\xc4\x8dilo pa je v nasprotju s poro\xc4\x8dilom Svetovne zdravstvene organizacije iz leta 1998, ki je na\xc5\xa1telo 212 mrtvih izmed 72.000\xc2\xa0\xc2\xbblikvidatorjev\xc2\xab\xc2\xa0(od pribli\xc5\xbeno 600.000) in poro\xc4\x8dilom Mednarodnega zdru\xc5\xbeenja zdravnikov za prepre\xc4\x8ditev jedrske vojne (IPPNW) (ki so leta 1986 dobili Nobelovo nagrado za mir), kjer so na\xc5\xa1teli ve\xc4\x8d deset tiso\xc4\x8d mrtvih med likvidatorji .\n_START_SECTION_\nElektrarna\n_START_PARAGRAPH_\nJedrska elektrarna \xc4\x8cernobil ( 51\xc2\xb023\xe2\x80\xb214\xe2\x80\xb3N, 30\xc2\xb006\xe2\x80\xb241\xe2\x80\xb3E) se nahaja pri mestu Pripjat v Ukrajini, 18 km severozahodno od mesta \xc4\x8cernobil in 16\xc2\xa0km od meje med Ukrajino in Belorusijo ter okoli 110\xc2\xa0km severno od Kijeva. Elektrarna je imela \xc5\xa1tiri jedrske reaktorje s po 1 GW elektri\xc4\x8dne mo\xc4\x8di (3,2 gigavata toplotne mo\xc4\x8di), vsi \xc5\xa1tirje pa so lahko v obdobju nesre\xc4\x8de pokrili pribli\xc5\xbeno 10\xc2\xa0% ukrajinskih potreb po elektri\xc4\x8dni energiji. Gradnja elektrarne se je pri\xc4\x8dela v 70. letih 20. stoletja. Reaktor \xc5\xa1t. 1 je pri\xc4\x8del z obratovanjem leta 1977, sledili pa so \xc5\xa1e reaktor \xc5\xa1t. 2 (1978), \xc5\xa1t. 3 (1981) in \xc5\xa1t. 4 (1983). Ob \xc4\x8dasu nesre\xc4\x8de sta bila v gradnji \xc5\xa1e reaktorja \xc5\xa1t. 5 in \xc5\xa1t. 6, z enako mo\xc4\x8djo kot ostali \xc5\xa1tirje reaktorji._NEWLINE_\xc5\xa0tirje reaktorji so bili zasnove tipa RBMK-1000, ki danes velja za zastarelega in nevarnega.\n_START_SECTION_\nNesre\xc4\x8da\n_START_PARAGRAPH_\nV soboto, 26. aprila 1986 ob 1:23:58 po lokalnem \xc4\x8dasu je v reaktorju \xc5\xa1t. 4 jedrske elektrarne (\xc4\x8cernobil-4) pri\xc5\xa1lo do parne eksplozije, ki je notranjost reaktorja izpostavila ozra\xc4\x8dju. V poru\xc5\xa1enem reaktorju je pri\xc5\xa1lo do po\xc5\xbeara in stalitve sredice.\n_START_SECTION_\nKako je pri\xc5\xa1lo do nesre\xc4\x8de\n_START_PARAGRAPH_\n25. aprila 1986 naj bi bil reaktor \xc5\xa1t. 4 zaustavljen zaradi rednega vzdr\xc5\xbeevanja. Odlo\xc4\x8deno je bilo, da se ob tej prilo\xc5\xbenosti preskusi zmo\xc5\xbenosti turbinskega generatorja reaktorja za ustvarjanje zadostne koli\xc4\x8dine elektri\xc4\x8dne energije za napajanje varnostnih sistemov reaktorja (\xc5\xa1e posebej \xc4\x8drpalk za vodo), \xc4\x8de bi kdaj pri\xc5\xa1lo do izgube zunanjega vira elektrike. Reaktorji, kot je \xc4\x8dernobilski, imajo v pripravljenosti par dizelskih generatorjev, vendar je \xc4\x8das od zagona do zagotovitve polne mo\xc4\x8di za pogon \xc4\x8drpalk trajal pribli\xc5\xbeno eno minuto. Zato se reaktor uporabi za zagon turbine, nato pa se turbina odklopi od reaktorja in se vrti zaradi lastnega vztrajnostnega momenta. S preizkusom so \xc5\xbeeleli preveriti, ali lahko vztrajnostna masa turbine med vrtenjem zagotavlja dovolj elektri\xc4\x8dne energije za pogon \xc4\x8drpalk, dokler se dizelski generatorji ne za\xc5\xbeenejo. Preizkus je bil predhodno uspe\xc5\xa1no opravljen pri drugem reaktorju ter z vsemi varnostnimi ukrepi, rezultat pa je bil negativen, kar pomeni, da turbine niso ustvarjale zadostne elektri\xc4\x8dne energije za pogon \xc4\x8drpalk. Od takrat so na turbinah naredili ve\xc4\x8d izbolj\xc5\xa1av, kar je zahtevalo dodaten preizkus._NEWLINE_Energetska proizvodnja reaktorja \xc4\x8cernobil-4 je bila zmanj\xc5\xa1ana z normalne kapacitete 3200 MW toplotne energije na 1000 MW, da bi lahko opravili preizkus na ni\xc5\xbeji in varnej\xc5\xa1i ravni, preizkus pa naj bi zaradi zagotovitve zadostne koli\xc4\x8dine pare na pogon turbine izvedli pri 700 MW. Ker je v tistem \xc4\x8dasu pri\xc5\xa1lo do izpada druge elektrarne, je bilo na zahtevo dispe\xc4\x8derjev dodatno zni\xc5\xbeevanje mo\xc4\x8di reaktorja ustavljeno, reaktor je posledi\xc4\x8dno pri nizki mo\xc4\x8di deloval pribli\xc5\xbeno 10 ur. Zaradi tega je narasla koncentracija jedrskega strupa ksenon-135, ki je v obi\xc4\x8dajnih razmerah porabljen ob delovanju reaktorja. Ksenon-135 je mo\xc4\x8dan absorber nevtronov, ki ob preveliki koncentraciji povzro\xc4\x8di padec mo\xc4\x8di reaktorja._NEWLINE_Preizkus je zaradi zamude namesto dnevne izmene, ki je bila pripravljena na izvedbo testa, ob polno\xc4\x8di prevzela no\xc4\x8dna izmena, ki pa ni bila ustrezno pripravljena na izvedbo testa. Ko so sku\xc5\xa1ali zni\xc5\xbeati mo\xc4\x8d na 700 MW, je zaradi zastrupitve reaktorske sredice s ksenonom mo\xc4\x8d pri\xc4\x8dela nena\xc4\x8drtovano padati in se je na koncu ustavila pri le 30 MW toplotne mo\xc4\x8di. Ob taki situaciji so varnostna pravila narekovala zaustavitev reaktorja za 24 ur, vendar je Djatlov vztrajal pri izvedbi preizkusa. Odlo\xc4\x8dili so se pospe\xc5\xa1iti preizkus in so dvignili energetsko proizvodnjo na samo 200 MW, kar pa je bilo za omenjeni preizkus premalo. Da bi zaob\xc5\xa1li te\xc5\xbeave z absorpcijo nevtronov, ki jih je povzro\xc4\x8dal nevtronski strup ksenon-135, so iz reaktorja izvlekli ve\xc4\x8d nadzornih palic, kot so dovoljevala varnostna pravila. Pri tem so izklju\xc4\x8dili tudi regulacijo mo\xc4\x8di reaktorja._NEWLINE_Kot del preizkusa so ob 1:05 (26. aprila) vklju\xc4\x8dili dodatne \xc4\x8drpalke za vodo, ki naj bi jih gnal turbinski generator. Ob 1:19 se je vodni tok pove\xc4\x8dal. Ker voda prav tako absorbira nevtrone, je dodaten pritok vode narekoval dodatno odstranitev ro\xc4\x8dnih nadzornih palic, pri tem pa so nastale zelo nestabilne in nevarne razmere._NEWLINE_Preizkus se je za\xc4\x8del ob 1:23:04. Nestabilno stanje reaktorja ni bilo na noben na\xc4\x8din prikazano na nadzornih plo\xc5\xa1\xc4\x8dah, verjetno pa se tudi nih\xc4\x8de od reaktorske ekipe ni zavedal nevarnosti. \xc4\x8crpalkam za vodo je bil prekinjen elektri\xc4\x8dni dovod, ko pa jih je poganjal vztrajnostni moment turbinskega generatorja, se je pretok vode zmanj\xc5\xa1al. Turbina je bila odklopljena od reaktorja, pri \xc4\x8demer se je pove\xc4\x8dala koli\xc4\x8dina pare v reaktorski sredici. Ker se je hladilo segrevalo, so se v ceveh za\xc4\x8deli pojavljati \xc5\xbeepi pare. Zasnova reaktorja RMBK v \xc4\x8cernobilu, ki za moderacijo uporablja grafit, ima velik pozitivni koeficient izpraznitve, kar pomeni, da se mo\xc4\x8d reaktorja naglo pove\xc4\x8da, kadar primanjkuje vode, ki absorbira nevtrone. V tem stanju postane reaktor zelo nestabilen in nevaren. _NEWLINE_Ob 1:23:40 so upravljavci pritisnili na gumb AZ-5 (\xc2\xbb\xd0\xb0\xd0\xb2\xd0\xb0\xd1\x80\xd0\xb8\xd0\xb9\xd0\xbd\xd0\xb0\xd1\x8f \xd0\xb7\xd0\xb0\xd1\x89\xd0\xb8\xd1\x82\xd0\xb0\xc2\xab\xc2\xa0- prepre\xc4\x8ditev nesre\xc4\x8de), ki je spro\xc5\xbeil popolno zaustavitev jedrskega reaktorja z vstavitvijo vseh nadzornih palic v reaktorsko sredico, vklju\xc4\x8dno z neprevidno odvzetimi ro\xc4\x8dnimi palicami. Ali je bilo to storjeno zaradi nenadnega nara\xc5\xa1\xc4\x8danja mo\xc4\x8di reaktorja ali rutinsko zaradi zaklju\xc4\x8denega poskusa, ni jasno (reaktor bi sicer morali zaustaviti zaradi vzdr\xc5\xbeevanja). Najbolj pogosta razlaga je, da naj bi bila popolna zaustavitev ukazana kot odziv na nepri\xc4\x8dakovano hitro nara\xc5\xa1\xc4\x8danje energije. Vendar pa Anatolij Djatlov, glavni in\xc5\xbeenir \xc4\x8cernobilske jedrske elektrarne v \xc4\x8dasu nesre\xc4\x8de, v svoji knjigi pi\xc5\xa1e:_NEWLINE_ _NEWLINE_\xc2\xbbPred 01:23:40 sistemi centraliziranega nadzora ... niso zaznali nobenih sprememb parametrov, ki bi opravi\xc4\x8devale popolno zaustavitev. Komisija ... je zbrala in analizirala mnogo materiala in, kakor pi\xc5\xa1e v poro\xc4\x8dilu, ni ugotovila razloga, zakaj je bila ukazana popolna zaustavitev. Za iskanje razloga ni bilo potrebe. Reaktor je bil preprosto zaustavljen zaradi zaklju\xc4\x8denega preizkusa.\xc2\xab _NEWLINE_Zaradi po\xc4\x8dasnega mehanizma za vstavljanje nadzornih palic (vstavljanje traja 18\xe2\x80\x9320 sekund), grafitnih konic palic in za\xc4\x8dasne odstranitve hladila je zaustavitev reaktorja povzro\xc4\x8dila prakti\xc4\x8dno trenutno pove\xc4\x8danje hitrosti reakcije. Pove\xc4\x8danje proizvodnje energije je povzro\xc4\x8dilo deformacije kanalov za nadzorne palice. Zato so se palice zataknile pri eni tretjini poti in niso mogle ustaviti reakcije. Ob 1:23:47 je reaktorska mo\xc4\x8d posko\xc4\x8dila na 30 GW, kar je desetkrat ve\xc4\x8d od obi\xc4\x8dajne proizvodnje energije. Gorivne palice so se pri\xc4\x8dele taliti, pritisk pare je naglo narasel in pri\xc5\xa1lo je do velike parne eksplozije, ki je premaknila in uni\xc4\x8dila zgornji biolo\xc5\xa1ki \xc5\xa1\xc4\x8dit reaktorja, zlomila hladilne cevi in nato naredila luknjo v strehi. Tej eksploziji je sledila \xc5\xa1e druga, mo\xc4\x8dnej\xc5\xa1a eksplozija, ki je domnevno nastala zaradi prekinitve vodnega pretoka po prvi eksploziji. Ta eksplozija je povzro\xc4\x8dila izmet delov grafita, iz katerih je bila sestavljena sredica reaktorja, in izpostavila ve\xc4\x8dji del sredice, vro\xc4\x8di deli grafita pa so povzro\xc4\x8dili tudi po\xc5\xbear strehe tretjega bloka, ki je bila v nasprotju z varnostnimi predpisi prekrita z bitumnom._NEWLINE_Zaradi velikih stro\xc5\xa1kov in velikosti reaktorja je bil reaktor zgrajen le z delno za\xc5\xa1\xc4\x8ditno zgradbo. Tako so radioaktivni delci po eksploziji u\xc5\xa1li v ozra\xc4\x8dje. Ko je bil del strehe zaradi eksplozije uni\xc4\x8den, so vdor kisika in zelo visoke temperature reaktorskega goriva ter grafitnega moderatorja povzro\xc4\x8dile ogenj v grafitu. Ta ogenj je zelo pospe\xc5\xa1il raz\xc5\xa1irjanje radioaktivnega materiala in posledi\xc4\x8dno kontaminacijo okolice._NEWLINE_Zaradi neskladij med pri\xc4\x8danji o\xc4\x8dividcev in zapisi naprav prihaja do nekaterih sporov glede natan\xc4\x8dnega zaporedja dogodkov po 1:22:30 po krajevnem \xc4\x8dasu. Najbolj usklajena razli\xc4\x8dica je opisana v nadaljevanju. Po tej razlagi je do prve eksplozije pri\xc5\xa1lo ob 1:23:47, sedem sekund po ukazu za zaustavitev reaktorja. Nekateri trdijo, da je do eksplozije pri\xc5\xa1lo pred zaustavitvijo reaktorja ali takoj po njej (ta razlaga je bila delovna razli\xc4\x8dica sovjetskega komiteja, ki je preu\xc4\x8deval nesre\xc4\x8do). Razlika je pomembna, saj bi v primeru kriti\xc4\x8dnosti reaktorja po ukazu za zaustavitev lahko krivdo pripisali zasnovi nadzornih palic, v nasprotnem primeru pa upravljavcem. Res je bil ob 1:23:39 zabele\xc5\xbeen \xc5\xa1ibek seizmi\xc4\x8dni dogodek, podoben potresu stopnje 2,5. Polo\xc5\xbeaj je \xc5\xa1e bolj zapleten z dejstvom, da je bil gumb za popolno zaustavitev pritisnjen ve\xc4\x8dkrat, oseba, ki ga je spro\xc5\xbeila, pa je umrla dva tedna po nesre\xc4\x8di zaradi radiacijske zastrupitve._NEWLINE_Januarja 1993 je Mednarodna agencija za jedrsko energijo izdala znova pregledano analizo \xc4\x8dernobilske nesre\xc4\x8de, kjer je bil glavni vzrok nesre\xc4\x8de pripisan zasnovi reaktorja in ne napaki upravljavcev. Analiza agencije iz leta 1986 je za glavno vzrok nesre\xc4\x8de krivila dejanja upravljalcev.\n_START_SECTION_\nTakoj\xc5\xa1nje ravnanje ob nesre\xc4\x8di\n_START_PARAGRAPH_\nStanje po nesre\xc4\x8di je bilo poslab\xc5\xa1ano \xc5\xa1e zaradi nepripravljenosti krajevnih oblasti in pomanjkanja ustrezne opreme. Vsi dozimetri v \xc4\x8detrti reaktorski stavbi, razen dveh, so imeli omejitve do enega milirentgena na sekundo. Ostala dva sta imela omejitev pri 1000 R/s, vendar pa je bil eden nedostopen zaradi eksplozije, drugi pa se je pokvaril ob vklju\xc4\x8ditvi. Zato je lahko ekipa v reaktorski stavbi le ocenila, da so stopnje sevanja v ve\xc4\x8djem delu reaktorske stavbe preko 4 R/h (prave vrednosti so bile okoli 20.000 rentgenov na uro v nekaterih obmo\xc4\x8djih, smrtna raven pa je okoli 500 rentgenov v petih urah)._NEWLINE_Tako je \xc5\xa1ef reaktorske ekipe Aleksander Akimov ocenil, da je reaktor nepo\xc5\xa1kodovan. Kosi grafita in reaktorskega goriva, ki so le\xc5\xbeali naokoli, so bili prezrti, od\xc4\x8ditki novega dozimetra, ki je bil prinesen okoli 4:30 po krajevnem \xc4\x8dasu, pa niso bili upo\xc5\xa1tevani, \xc4\x8de\xc5\xa1 da je novi dozimeter pokvarjen. Akimov je s svojo ekipo ostal v reaktorski stavbi do jutra, ker so posku\xc5\xa1ali na\xc4\x8drpati vodo v reaktor. Nih\xc4\x8de od njih ni nosil za\xc5\xa1\xc4\x8ditne opreme. Ve\xc4\x8dina od ekipe, vklju\xc4\x8dno z Akimovom, je umrla zaradi izpostavljenosti radioaktivnemu sevanju v treh tednih po nesre\xc4\x8di._NEWLINE_Kmalu po nesre\xc4\x8di so na kraj pri\xc5\xa1li gasilci iz elektrarne in iz bli\xc5\xbenjega Pripjata, da bi pogasili ogenj. Nih\xc4\x8de jim ni povedal, kako radioaktivni so dim in razbitine. Ogenj je bil poga\xc5\xa1en okoli 5. ure zjutraj, pri tem pa je veliko gasilcev prejelo zelo visoke stopnje sevanja. Vladni komite, ki naj bi preiskal nesre\xc4\x8do, je v \xc4\x8cernobil prispel zve\xc4\x8der 26. aprila. Do takrat sta \xc5\xbee umrla dva \xc4\x8dloveka, 52 pa jih je bilo prepeljanih v bolni\xc5\xa1nico. V no\xc4\x8di na 27. april \xe2\x80\x93 ve\xc4\x8d kot 24 ur po nesre\xc4\x8di \xe2\x80\x93 je komite spoznal, da je pri\xc5\xa1lo do uni\xc4\x8denja reaktorja, saj so dobili dovolj dokazov o zelo visoki stopnji radioaktivnega sevanja in mnogih primerov izpostavljenosti sevanju. Tako je komite ukazal evakuacijo bli\xc5\xbenjega mesta Pripjat. Da bi zmanj\xc5\xa1ali prtljago, so prebivalcem povedali, da bo evakuacija za\xc4\x8dasna in naj bi trajala pribli\xc5\xbeno tri dni. Tako mesto Pripjat \xc5\xa1e vedno vsebuje osebne predmete, ki ne smejo biti premaknjeni zaradi sevanja. Gasilci, ki so sodelovali v ga\xc5\xa1enju po\xc5\xbeara (po poro\xc4\x8danju BBC-jeve televizijske serije \xc2\xbbWitness\xc2\xab\xc2\xa0(Pri\xc4\x8da)), so v izjavah pred svojo smrtjo opisali svoje izku\xc5\xa1nje s sevanjem. Eden od njih je sevanje opisal kot \xc2\xbbokus po kovini\xc2\xab\xc2\xa0in ob\xc4\x8dutek mravljincev po celotnem obrazu._NEWLINE_Po\xc5\xbear reaktorske sredice so pri\xc4\x8deli gasiti iz zraka z odmetavanjem zmesi peska in bora s pomo\xc4\x8djo helikopterjev. To je sicer pogasilo po\xc5\xbear, vendar pa se je preostanek reaktorske sredice \xc5\xa1e naprej segreval._NEWLINE_Voda, ki je bila kar najhitreje \xc4\x8drpana v reaktorsko zgradbo v jalovem poskusu ga\xc5\xa1enja ognja, je stekla iz tal reaktorja v prostor pod njimi. Te\xc5\xbeava pri tem je bila, da je tle\xc4\x8de gorivo in drug material za\xc4\x8delo uni\xc4\x8devati tla, stanje pa je poslab\xc5\xa1alo \xc5\xa1e metanje materiala iz helikopterjev, kar je delovalo kot talilna pe\xc4\x8d, saj so se temperature zaradi tega \xc5\xa1e vi\xc5\xa1ale. \xc4\x8ce bi ta material pri\xc5\xa1el v stik z vodo, bi lahko pri\xc5\xa1lo do termalne eksplozije, ki bi bila huj\xc5\xa1a od eksplozije samega reaktorja, zaradi tega pa po ocenah v krogu s polmerom ve\xc4\x8d sto kilometrov ne bi bilo mo\xc5\xbeno bivanje vsaj naslednjih 100 let._NEWLINE_Da bi to prepre\xc4\x8dili, je sovjetska vlada poslala \xc4\x8distilno ekipo likvidatorjev in drugih delavcev. Trije elektrarni\xc5\xa1ki delavci, ki so se javili prostovoljno, so bili poslani v klet, da bi odprli ventil za izpust radioaktivne vode in tako prepre\xc4\x8dili termalno eksplozijo. Z izpustom vode so re\xc5\xa1ili milijone ljudi, kljub izpostavljenosti smrtonosni dozi sevanja pa so vsi trije pre\xc5\xbeiveli (mnogo virov sicer zmotno navaja, da so vsi umrli kmalu po izpolnitvi naloge)._NEWLINE_Najve\xc4\x8djo nevarnost pa je \xc5\xa1e vedno predstavljal visokoradioaktivni material znotraj ostankov reaktorja in v bli\xc5\xbenji okolici, kamor jih je vrgla sila eksplozije. Za \xc4\x8di\xc5\xa1\xc4\x8denje so sprva uporabljali daljinsko vodene robote, ki pa so zaradi mo\xc4\x8dnega sevanja kmalu odpovedali. Zato je veliko ve\xc4\x8dino \xc4\x8di\xc5\xa1\xc4\x8denja opravilo pribli\xc5\xbeno 5000 vojakov likvidatorjev, ki so v te\xc5\xbeki za\xc5\xa1\xc4\x8ditni opremi ro\xc4\x8dno po\xc4\x8distili radioaktivne ostanke v okolici. Zaradi mo\xc4\x8dnega sevanja je vsak od njih lahko delal le 40\xe2\x80\x9390 sekund, preden se je zaradi varnosti moral umakniti. Veliko likvidatorjev je delalo tudi v okolici elektrarne, kjer so skrbeli za dekontaminacijo in odstranjevanje kontaminirane zemlje ter dreves._NEWLINE_20. maja 1986 so pri\xc4\x8deli graditi velik betonski sarkofag, ki ga je gradilo pribli\xc5\xbeno 250.000 delavcev, da bi za\xc5\xa1\xc4\x8ditili reaktor in njegove ostanke._NEWLINE_Veliko vozil, ki so jih uporabljali likvidatorji, do danes ostaja v \xc4\x8dernobilskem obmo\xc4\x8dju.\n_START_SECTION_\nTakoj\xc5\xa1ne posledice\n_START_PARAGRAPH_\nZaradi eksplozije je nastal radioaktiven oblak, ki so ga vetrovi raznesli preko Rusije, Belorusije in Ukrajine, pa tudi preko evropskega dela Tur\xc4\x8dije, Moldavije, Litve, \xc5\xa0vedske, Norve\xc5\xa1ke, Avstrije, \xc4\x8ce\xc5\xa1ke in Slova\xc5\xa1ke, Slovenije, \xc5\xa0vice, Nem\xc4\x8dije, Italije, Francije in Velike Britanije. _NEWLINE_Dejansko so prvi dokazi o velikem izpustu radioaktivnih snovi pri\xc5\xa1li s \xc5\xa0vedske in ne iz sovjetskih virov. 27. aprila so pri delavcih jedrske elektrarne Forsmark (pribli\xc5\xbeno 1100\xc2\xa0km oddaljene od \xc4\x8cernobila) na\xc5\xa1li radioaktivne delce na obla\xc4\x8dilih. Ko so ugotovili, da te\xc5\xbeava ni v njihovi jedrski elektrarni, so dokazi vodili do resne jedrske te\xc5\xbeave v zahodni Sovjetski zvezi in \xc5\xa1ele po gro\xc5\xbenji s prijavo na IAEA so sovjetske oblasti razkrile nesre\xc4\x8do. Francija je po razkritju trdila, da se je radioaktivni oblak ustavil na italijanski meji. Zato francoske oblasti niso ukrepale, da bi pomirile strahove prebivalstva. V Italiji in tudi nekaterih drugih dr\xc5\xbeavah so prepovedali u\xc5\xbeivanje nekaterih vrst hrane (predvsem gob)._NEWLINE_Kontaminacija zaradi \xc4\x8dernobilske nesre\xc4\x8de v okolici ni bila enakomerno razporejena zaradi razli\xc4\x8dnih vremenskih razmer. Poro\xc4\x8dila sovjetskih in zahodnih znanstvenikov ka\xc5\xbeejo, da je Belorusija prejela okoli 60\xc2\xa0% skupne kontaminacije biv\xc5\xa1e Sovjetske zveze. Kontaminirano je bilo tudi veliko obmo\xc4\x8dje Rusije ju\xc5\xbeno od Brjanska in deli severozahodne Ukrajine._NEWLINE_Takoj je bilo hospitaliziranih 203 ljudi, od katerih jih je 31 umrlo (28 zaradi akutne izpostavljenosti sevanju). Ve\xc4\x8dina od teh so bili gasilci in delavci, ki so posku\xc5\xa1ali obvladati nesre\xc4\x8do, vendar pa niso bili dobro seznanjeni o nevarnostih izpostavljanju radioaktivnemu sevanju. Iz obmo\xc4\x8dja je bilo evakuiranih 150.000 ljudi, tudi 50.000 ljudi iz bli\xc5\xbenjega mesta Pripjat. Zdravstveni strokovnjaki so ocenili, da se bo v naslednjih 70 letih za 2\xc2\xa0% dvignila stopnja obolelih za rakom in to pri ve\xc4\x8dini prebivalstva, ki je bila izpostavljena 5 do 12 EBq radioaktivne kontaminacije._NEWLINE_Sovjetski znanstveniki so sporo\xc4\x8dili, da se je v \xc4\x8dernobilskem reaktorju \xc5\xa1t. 4 nahajalo okoli 180 do 190 ton uranovega dioksida in cepitvenih produktov. Ocene o izpu\xc5\xa1\xc4\x8denem materialu se gibljejo med 5 in 30 odstotki, vendar pa nekateri likvidatorji, ki so se nahajali znotraj sarkofaga in reaktorske lupine, pravijo, da znotraj ni ostalo ve\xc4\x8d kot 5\xe2\x80\x9310\xc2\xa0% goriva. Dejansko fotografije reaktorske lupine ka\xc5\xbeejo, da je ta popolnoma prazna. Zaradi visokih temperatur ognja je bilo visoko v ozra\xc4\x8dje izpu\xc5\xa1\xc4\x8denega veliko goriva, kjer se je nato raz\xc5\xa1irilo, saj ni bilo varnostne zgradbe, ki bi izpust prepre\xc4\x8dila._NEWLINE_Delavci, ki so bili vpleteni v \xc4\x8di\xc5\xa1\xc4\x8denje in obnovo po nesre\xc4\x8di (znani kot likvidatorji), so prejeli visoke koli\xc4\x8dine sevanja. Po sovjetskih ocenah je v \xc4\x8di\xc5\xa1\xc4\x8denju evakuacijskega obmo\xc4\x8dja v radiju 30\xc2\xa0km okoli \xc5\xbeari\xc5\xa1\xc4\x8da sodelovalo med 300.000 in 600.000 likvidatorjev, veliko od njih pa je v obmo\xc4\x8dje pri\xc5\xa1lo dve leti po nesre\xc4\x8di._NEWLINE_Nekateri otroci v kontaminiranih podro\xc4\x8djih so prejeli visoke koli\xc4\x8dine sevanja, vse do 50 grayev (Gy), zaradi vnosa radioaktivnega joda-131, kratko\xc5\xbeivega izotopa z razpolovnim \xc4\x8dasom 8 dni in to zaradi krajevno pridelanega kontaminiranega mleka. Ve\xc4\x8d \xc5\xa1tudij v Belorusiji, Ukrajini in Rusiji je pokazalo, da je mo\xc4\x8dno naraslo \xc5\xa1tevilo primerov raka na \xc5\xa1\xc4\x8ditnici pri otrocih. Do sedaj je nara\xc5\xa1\xc4\x8danje primerov levkemije nezaznavno, vendar naj bi bilo to vidno v naslednjih letih z ve\xc4\x8djo pogostostjo drugih vrst raka, kar pa statisti\xc4\x8dno ne bo razvidno.\n_START_SECTION_\n\xc4\x8cernobil po nesre\xc4\x8di\n_START_PARAGRAPH_\nTe\xc5\xbeave v \xc4\x8cernobilu se niso kon\xc4\x8dale z uni\xc4\x8denjem reaktorja \xc5\xa1t. 4. Po\xc5\xa1kodovani reaktor je bil hermeti\xc4\x8dno zaprt, med mesto nesre\xc4\x8de in upravne zgradbe pa je bilo vlitih 200 metrov betona. Ukrajinska vlada je zaradi pomanjkanja energije v dr\xc5\xbeavi dopustila nadaljnje obratovanje preostalih treh reaktorjev. V reaktorju \xc5\xa1t. 2 je leta 1991 izbruhnil po\xc5\xbear. Oblasti so ugotovile, da je reaktor preve\xc4\x8d po\xc5\xa1kodovan, in ga zaprle. Reaktor \xc5\xa1t. 1 je prenehal z obratovanjem novembra 1996 na podlagi sporazuma ukrajinske vlade in mednarodnih organizacij, kot je Mednarodna agencija za jedrsko energijo. Novembra 2000 je ukrajinski predsednik Leonid Ku\xc4\x8dma na uradni slovesnosti osebno ugasnil reaktor \xc5\xa1t. 3, s tem pa je obstala celotna elektrarna.\n_START_SECTION_\nPotreba po bodo\xc4\x8dih popravilih\n_START_PARAGRAPH_\nSarkofag ni u\xc4\x8dinkovit trajni ovoj za uni\xc4\x8den reaktor. Njegova nagla izgradnja, marsikje narejena z daljinsko vodenimi industrijskimi roboti, ni bila dobra, zato je na nekaterih mestih pri\xc4\x8del propadati. Po ocenah graditeljev je bila na\xc4\x8drtovana \xc5\xbeivljenjska doba sarkofaga le 20-30 let, saj ni bil mi\xc5\xa1ljen kot trajna za\xc5\xa1\xc4\x8dita. \xc4\x8ce bi se sarkofag podrl, bi se sprostil \xc5\xa1e en oblak radioaktivnega prahu, \xc4\x8deprav bi bila tak\xc5\xa1na nesre\xc4\x8da lokalna in ne bi ogrozila ve\xc4\x8djega dela Evrope, kot ga je prej\xc5\xa1nja. Sarkofag je tako po\xc5\xa1kodovan, da bi \xc5\xbee majhen potres ali pa mo\xc4\x8dan veter lahko podrl streho. Tako je nastalo veliko razli\xc4\x8dnih na\xc4\x8drtov za izgradnjo bolj trajnega ovoja._NEWLINE_Po uradnih ocenah je okoli 95\xc2\xa0% goriva (pribli\xc5\xbeno 180 ton) ob \xc4\x8dasu nesre\xc4\x8de ostalo znotraj zgradbe. Skupna radioaktivnost je zna\xc5\xa1ala skoraj 18 milijonov curiev (670 petabecquerelov). Radioaktivni material je sestavljen iz delov sredice, prahu in lavi podobnih materialov, ki vsebujejo gorivo, ti pa so tekli skozi uni\xc4\x8deno reaktorsko zgradbo do strditve v kerami\xc4\x8dno obliko. Po konzervativnih ocenah je znotraj sedanje za\xc5\xa1\xc4\x8ditne zgradbe vsaj \xc5\xa1tiri tone radioaktivnega prahu. Novej\xc5\xa1e ocene pa so postavile pod vpra\xc5\xa1aj prej\xc5\xa1nje trditve o koli\xc4\x8dini preostalega goriva v reaktorju. Po nekaterih ocenah naj bi bilo v reaktorju skupno samo 70\xc2\xa0% prvotne koli\xc4\x8dine goriva, \xc4\x8detudi Mednarodna agencija za jedrsko energijo vztraja, da je bilo med eksplozijo izgubljenega manj kot 5\xc2\xa0% goriva. Nekateri likvidatorji pa ocenjujejo, da je v sarkofagu od goriva ostalo samo 5\xe2\x80\x9310\xc2\xa0% prvotne koli\xc4\x8dine._NEWLINE_Zaradi dotrajane strehe je v sarkofag tekla voda in tako raz\xc5\xa1irjala radioaktivne materiale po uni\xc4\x8deni reaktorski zgradbi in mogo\xc4\x8de tudi v podtalnico. Klet reaktorske zgradbe se po\xc4\x8dasi polni z vodo, ki je kontaminirana z jedrskim gorivom in se smatra za visokoradioaktiven odpadek. Z nekaterimi deli so bile popravljene najbolj o\xc4\x8ditne luknje v strehi._NEWLINE_Sarkofag, ki sicer ni zrakotesen, se je ve\xc4\x8dkrat ogreva kot pa ohlaja. Zaradi tega nara\xc5\xa1\xc4\x8da vlaga znotraj stavbe. Visoka vlaga v stavbi pospe\xc5\xa1uje propadanje betona in jekla znotraj sarkofaga._NEWLINE_Tudi prah postaja vse bolj pere\xc4\x8d problem znotraj stavbe. Radioaktivni delci razli\xc4\x8dnih velikosti, ve\xc4\x8dinoma podobne zgradbe kot pepel, predstavljajo ve\xc4\x8dji del razbitin znotraj stavbe. Konvekcijski tokovi v kombinaciji s pove\xc4\x8danim vdorom sve\xc5\xbeega zraka vse bolj me\xc5\xa1ajo zrak v notranjosti in dvigajo delce prahu znotraj stavbe. Namestitev filtrirnega sistema leta 2001 je stanje izbolj\xc5\xa1ala.\n_START_SECTION_\nPosledice nadaljnjega propadanja\n_START_PARAGRAPH_\nTrenutna za\xc5\xa1\xc4\x8ditna stavba je zgrajena nad ru\xc5\xa1evinami reaktorske zgradbe. Dva \xc2\xbbmamutska nosilca\xc2\xab, ki podpirata streho, sta naslonjena na strukturalno oslabljen zahodni zid reaktorske zgradbe, ki je bil po\xc5\xa1kodovan v nesre\xc4\x8di. \xc4\x8ce bi se ta zid podrl, s tem pa tudi streha za\xc5\xa1\xc4\x8ditne stavbe, bi se neposredno v ozra\xc4\x8dje sprostila velika koli\xc4\x8dina radioaktivnega prahu in delcev, kar bi povzro\xc4\x8dilo uni\xc4\x8dujo\xc4\x8de spro\xc5\xa1\xc4\x8danje sevanja v okolico._NEWLINE_\xc5\xa0e ena gro\xc5\xbenja za za\xc5\xa1\xc4\x8ditno zgradbo je betonski blok, ki oblikuje \xc2\xbbgornji biolo\xc5\xa1ki \xc5\xa1\xc4\x8dit\xc2\xab\xc2\xa0in je pred nesre\xc4\x8do po\xc4\x8dival nad reaktorjem. Ta betonski blok je med eksplozijo vrglo v zrak in sedaj po\xc4\x8diva 15 stopinj od navpi\xc4\x8dnice. Polo\xc5\xbeaj gornjega biolo\xc5\xa1kega \xc5\xa1\xc4\x8dita se smatra za nevarnega, saj ga podpirajo samo ru\xc5\xa1evine. Zru\xc5\xa1enje tega \xc5\xa1\xc4\x8dita bi dodatno poslab\xc5\xa1alo stanje prahu v za\xc5\xa1\xc4\x8ditni stavbi, nekaj radioaktivnega materiala pa bi verjetno u\xc5\xa1lo na plano ali celo po\xc5\xa1kodovalo samo za\xc5\xa1\xc4\x8ditno stavbo._NEWLINE_Sarkofag ni bil zasnovan za to, da bi zdr\xc5\xbeal 100.000 let, ki so potrebna, da se radioaktivnost znotraj reaktorja 4 zmanj\xc5\xa1a na ne\xc5\xa1kodljivo raven, temve\xc4\x8d so njegovo \xc5\xbeivljenjsko dobo ob izgradnji ocenili le na 20-30 let. Dana\xc5\xa1nje zasnove nove za\xc5\xa1\xc4\x8ditne stavbe imajo \xc5\xbeivljenjsko dobo 100 let, kar pa je le malenkost proti \xc5\xbeivljenjski dobi radioaktivnih materialov znotraj reaktorja. Izgradnja trajnega sarkofaga, ki bi neprodu\xc5\xa1no zaprl ostanke reaktorja \xc5\xa1t. 4, bo predstavljala velik izziv in\xc5\xbeenirjem prihodnjih generacij.'